Broj: 711-I-275-P-85-21/23-12-17

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **u predmetu dužnosnika Dragana Kovačevića, predsjednika Uprave trgovačkog društva Jadranski naftovod d.d. (u daljnjem tekstu: JANAF d.d.) do 25. rujna 2020.g.,** pokrenutom Odlukom Povjerenstva broj: 711-I-290-P-85-21/22-08-17 od 10. prosinca 2021., na 187. sjednici, održanoj 23. rujna 2022., donosi sljedeću

**ODLUKU**

**I. Nastankom poslovnih odnosa između trgovačkog društva Jadranski naftovod d.d. i trgovačkog društva Rašeljke d.o.o., u kojem dužnosnik Dragan Kovačević, predsjednik Uprave trgovačkog društva Jadranski naftovod d.d. ima više od 0,5% udjela u vlasništvu, u razdoblju u kojem je obnašao navedenu dužnost, i to po računima od 10. prosinca 2018. na iznos od 24.175,00 kn, 12. prosinca 2019. na iznos od 24.750,00 kn i 8. travnja 2020. na iznos od 12.375,00 kn, došlo je do povrede članka 17. stavka 1. ZSSI/11-a.**

**II. S obzirom da iz zaprimljenih očitovanja i dokumentacije ne proizlazi da bi dužnosnik Dragan Kovačević, predsjednik Uprave trgovačkog društva JANAF d.d. do 25. rujna 2020., u obnašanju navedene dužnosti diskrecijski odlučivao o nastanku poslovnih odnosa iz točke I. izreke, nije utvrđeno da bi došlo do povrede članka 7. stavka 1. podstavka c) ZSSI/11-a.**

**III. Dužnosnik Dragan Kovačević, predsjednik Uprave trgovačkog društva Jadranski naftovod d.d. do 25. rujna 2020., dskrecijskim odlučivanjem o sponzorstvima udruzi Hrvatski rukometni savez, u kojoj od 21. prosinca 2017. obavlja funkciju člana Upravnog odbora, nastalih odlukama od 27. prosinca 2017., broj 512/2017 na iznos od 1.000.000,00 kn, od 14. siječnja 2019., broj 06/2019 na iznos od 750.000,00 kn, te 13. siječnja 2020., broj 05/2020 na iznos od 2.550.000,00 kn, počinio je povredu članka 7. stavka 1. podstavka c) ZSSI/11-a.**

**IV. Za povredu ZSSI/11-a opisanu pod točkom III. ove izreke, dužnosniku se neće izreći sankcija, s obzirom da je od prestanka obnašanja dužnosti predsjednika Uprave trgovačkog društva JANAF d.d. proteklo više od dvanaest mjeseci.**

**III. Na temelju članka 17. stavka 5. ZSSI/11-a predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih poslova iz točke I. izreke.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

 S obzirom da je predmet P-85/21 formiran prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 151. sjednici, održanoj 10. prosinca 2021. pod točkom I. izreke pokrenulo postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva JANAF d.d. do 25. rujna 2020., zbog moguće povrede članka 7. stavka 1. podstavka c) ZSSI/11-a, koja proizlazi iz diskrecijskog odlučivanja o nastanku poslovnih odnosa između navedenog društva i trgovačkog društva Rašeljke d.o.o., u kojem dužnosnik ima više od 0,5% udjela u vlasništvu (temeljnom kapitalu), nastalih po računima od 10. prosinca 2018. na iznos od 24.175,00 kn, 12. prosinca 2019. na iznos od 24.750,00 kn i 8. travnja 2020. na iznos od 12.375,00 kn, kao i radi utvrđivanja predstavljaju li navedeni poslovni odnosi moguću povredu članka 17. stavka 1. ZSSI/11-a.

Pod točkom II. izreke Povjerenstvo je pokrenulo postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva JANAF d.d. do 25. rujna 2020., zbog moguće povrede članka 7. stavka 1. podstavka c) ZSSI/11-a, koja proizlazi iz diskrecijskog odlučivanja o sponzorstvima udruzi Hrvatski rukometni savez, u kojoj od 21. prosinca 2017. obavlja funkciju člana Upravnog odbora, nastalih odlukama od 27. prosinca 2017., broj 512/2017 na iznos od 1.000.000,00 kn, od 14. siječnja 2019., broj 06/2019 na iznos od 750.000,00 kn, te 13. siječnja 2020., broj 05/2020 na iznos od 2.550.000,00 kn.

Dužnosnik Dragan Kovačević zaprimio je navedenu odluku 11. ožujka 2022., te se na istu u otvorenom zakonskom roku očitovao.

U svom očitovanju dužnosnik navodi da će, neovisno o tome što se ne smatra dužnosnikom u smislu odredbi ZSSI/11-a, dati objašnjenje kao stručnjak iz područja računovodstva i financija, s obzirom da tumačenja Povjerenstva iznesena u odluci o pokretanju postupka smatra nerazumnima.

Dužnosnik navodi da trgovačko društvo JANAF d.d. nije u većinskom državnom vlasništvu, jer Republika Hrvatska ima 14,9% udjela u vlasništvu (temeljnom kapitalu) društva, što je značajno manje od propisanih 50% udjela i jedne dionice u vlasništvu. Iznosi da bi tumačenje kako su dionice u vlasništvu Hrvatskog zavoda za mirovinsko osiguranje državno (u daljnjem tekstu: HZMO) državno vlasništvo bilo opasan presedan, s obzirom da bi se moglo postaviti pitanje čije je vlasništvo koje proizlazi iz vlasništva fonda i njegovih osiguranika. Nadalje navodi da je Povjerenstvo sebi dalo za pravo da utvrđuje što je imovina Republike Hrvatske, a što je vlasništvo nad dionicama, čime je pomiješalo značenje ta dva pojma te napominje da se imovina vodi u aktivi bilance, dok je vlasništvo nad dionicama u kapitalu poduzeća i predstavlja pasivu bilance.

Također iznosi kako je iz strukture dioničara trgovačkog društva JANAF d.d. razvidna vlasnička struktura, iz koje proizlazi da HZMO daje punomoć za glasanje na Skupštini te punomoć Ministarstvu državne imovine da upravlja s dionicama HZMO-a, ali da se ne radi o prijenosu vlasništva, što potvrđuje situacija isplate dividende sukladno odluci Skupštine trgovačkog društva, koja se isplaćuje vlasnicima dionica, slijedom čega se u državni proračun uplaćuje 14,9% od iznosa dividende, odnosno udio koji je razmjeran vlasničkom udjelu države u društvu Jadranski naftovod d.d.

Navodi da je točno da prema Zakonu na koji se poziva Povjerenstvo dionice u vlasništvu HZMO-a, Državne agencije za sanaciju banaka i osiguranje štednih uloga te nekih drugih institucija predstavljaju imovinu Republike Hrvatske, ali da iste ne predstavljaju vlasništvo, jer je vlasnik onaj na kojeg glasi dionica, što je u konkretnome slučaju HZMO s 37,5% udjela. Dužnosnik navodi da su dionice vlasnički vrijednosni papir iz kojih proizlazi vlasništvo u trgovačkom društvu te da iz vlasničke strukture društva JANAF d.d. ne proizlazi da bi isto bilo u većinskom državnom vlasništvu, slijedom čega smatra da nije dužnosnik u smislu odredbe članka 3. stavka 1. podstavka 37. ZSSI/11-a.

Ističe da ne zna ništa o kupnji rakija za poklon pakete za poslovne partnere za božićne i novogodišnje poklone u vrijednosti od 15.000,00 kn, jer društvo JANAF d.d. nije u sustavu javne nabave, te da je za internu nabavu odgovoran direktor Sektora komercijale i nabave, a ne predsjednik Uprave društva.

Zaključno navodi da je ponosan na pomoć koju je predmetno trgovačko društvo kroz sponzorstvo dalo Hrvatskom rukometnom svezu, kao jednom od najtrofejnijih hrvatskih sportova te navodi da su sponzorstva bila dodijeljena i drugim sportovima (košarka, skijanje, vaterpolo, odbojka), od čega je društvo imalo korist u međunarodnim aktivnostima kada je bilo prepoznato kao sponzor uspješnih sportova, kao i da je osobno vodio Rukometni pool 2003. i 2004., kada su rukometaši postali svjetski prvaci i osvojili zlatnu olimpijsku medalju, jer je u rukometu puno dulje nego što je bio direktor društva JANAF d.d.

Dužnosnik je uz očitovanje priložio dokumentaciju koja se odnosi na prezentiranje razlike između vlasništva i imovine.

Povjerenstvo je dopisom Broj: 711-I-1693-P-85-21/22-10-17 od 1. rujna 2022. od trgovačkog društva JANAF d.d. zatražilo očitovanje na okolnosti kako je došlo do nastanka poslovnog odnosa između trgovačkog društva Jadranski naftovod d.d. i trgovačkog društva Rašeljke d.o.o. u 2018., 2019. i 2020. vrijednosti od 24.175,00 kn, 24.750,00 kn i 12.375,00 kn, odnosno tko je i na koji način pozivao društvo Rašeljke d.o.o. da podnese ponude i ispostavi fakture te tko je odobravao plaćanja po istima, zajedno sa dokumentacijom o tome (ponude, naružbenice).

Trgovačko društvo JANAF d.d. očitovalo se dopisom u kojem se navodi da je u navedenom razdoblju nastao poslovni odnos s trgovačkim društvom RAŠELJKE d.o.o. iz Novske, predmet kojeg je bila kupnja poslovnih poklona za poslovne partnere društva, te da je poziv za podnošenje ponuda izvršila Tatjana Raić Vodopić, koja je bila zaposlena na radnom mjestu administrativni tajnik Uprave.

U dopisu se navodi da ugovorena vrijednost isporučenih proizvoda iznosi ukupno 61.300,00 kn s PDV-om te da se radi o pojedinačnim isporukama temeljem upita za ponude i narudžbe predmetnih proizvoda koje je izvršila Tatjana Raić Vodopić, kao nositelj posla. Navodi se da je navedena administrativna tajnica sukladno internim aktima društva svojim potpisom potvrdila da je isporuka, koja je predmet računa, stvarno izvršena prema ugovorenim tehničkim uvjetima te da su podaci u likvidacijskom štambilju ispravno popunjeni u dijelu štambilja koji popunjava korisnik. Napominje se da je likvidacija predmetnih računa izvršena sukladno internom aktu, Pravilniku o likvidaciji ulaznih računa.

Očitovanju su priloženi upit za ponudu od 29. studenoga 2018. upućena elektroničkim putem društvu Rašeljke d.o.o. putem mail adrese Tatjane Raić Vodopić, ponuda istog društva broj 163/1/1 od 29. studenoga 2018. na iznos od 24.175,00 kn, otpemnica broj 1/18 od 10. prosinca 2018., te račun broj 163/1/1 od 10. prosinca 2018. u iznosu od 24.175,00 kn, ponuda broj 161/1/1 od 12. prosinca 2019. na iznos od 24.750,00 kn, otpemnica broj 210/10/1 od 13. prosinca 2019., te račun broj 164/1/1 od 12. prosinca 2019. u iznosu od 24.750,00 kn, te račun broj 8/1/1 od 8. travnja 2020. na iznos od 12.375,00 kn, te Pravilnik o likvidaciji ulaznih računa.

Člankom 3. stavkom 1. podstavkom 37. ZSSI/11-a propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu navedenoga Zakona. Uvidom u Registar dužnosnika koji ustrojava i vodi Povjerenstvo, proizlazi da je Dragan Kovačević obnašao dužnost predsjednika Uprave trgovačkog društva JANAF d.d. od 11. veljače 2012.g. do 25. rujna 2020.g. te je stoga, povodom obnašanja navedene dužnosti, obvezan postupati sukladno odredbama ZSSI/11-a.

Temeljem uvida o podatke sudskog registra nadležnog Trgovačkog suda u Zagrebu, utvrđeno je kako se dužnosnik Dragan Kovačević nalazi među 7 imatelja poslovnih udjela u trgovačkom društvu Rašeljke d.o.o., upisanima pod matičnim brojem subjekta 080272478., koje je osnovano 2007.

Dužnosnik je u izvješću o imovinskom stanju koje je podnio Povjerensvu dana 4. ožujka 2020. naveo da je vlasnik 5% udjela u navedenom društvu.

U zaprimljenoj prijavi sukoba interesa se navodi da je dužnosnik Dragan Kovačević ispred trgovačkog društva JANAF d.d. bio jedini potpisnik ugovora o davanju sponzorstava Hrvatskom rukometnom savezu te da se nije izuzeo od odlučivanja o sponzorstvima unatoč evidentnom sukobu interesa, s obzirom da je član Upravnog odbora Hrvatskog rukometnog saveza.

Prijavi su priložene odluka br. 217/2021 od 12. studenoga 2012. o dodjeli sponzorstava Hrvatskom rukometnom savezu u iznosu od 250.000,00 kn, odluka broj 285/2012 od 31. prosinca 2012. o dodjeli sponzorstava u iznosu od 350.000,00 kn, odlika broj 282/2013 od 16. prosinca 2013. o dodjeli sponzorstava u iznosu od 250.000,00 kn, odluka broj 102/2014 od 22. travnja 2014. o dodjeli sponzorstava u iznosu od 350.000,00 kn, odluka borj 216/2014 od 19. kolovoza 2014. o dodjeli sponzorstava u iznosu od 600.000,00 kn, odluka broj 355/2015 od 27. listopada 2015. o dodjeli sponzorstava u iznosu od 750.000,00 kn, odluka broj 104/2016 od 29. ožujka 2016. o dodjeli sredstava u iznosu od 100.000,00 kn, odluka broj 402/2016 o dodjeli sponzorstava u iznosu od 800.000,00 kn, odluka broj 512/17 od 27. prosinca 2017. o dodjeli sponzorstava u iznosu od 1.000.000,00 kn, odluka broj 6/2019 od 14. siječnja 2019. o dodjeli sponzorstava u iznosu od 750.000,00 kn te odluka broj 05/2020 od 13. siječnja 2020. o dodjeli sponzorstava u iznosu od 2.550.000,00 kn.

Sve navedene odluke o sponzorstvima Hrvatskom rukometnom savezu donijela je Uprava društva temeljem članka 26. Statuta trgovačkog društva JANAF d.d., te ih je sve potpisao dužnosnik Dragan Kovačević, predsjednik Uprave.

Odredbama Pravilnika o donacijama i sponzorstvima trgovačkog JANAF d.d., koji je donijela Uprava društva 28. srpnja 2017., propisan je postupak sponzoriranja.

Sukladno članku 19. navedenog Pravilnika postupak sponzoriranja započinje podnošenjem pisanog zahtjeva trgovačko društvu za sponzorstvom, dok prema članku 21. Ured Uprave provjera podnesene zahtjeve, a njihovo ocjenjivanje sukaldno članku 22. provodi povjerenstvo za sponzorstva, koje se sastoji od predsjednika i dva člana koje imenuje Uprava. Predsjednik Povjerenstva je iz Ureda Uprave, jedan član iz Sektora pravnih poslova i ljudskih resursa i jedan član iz Sektora ekonomsko financijskih poslova

Člankom 23. stavkom 1. Pravilnika propisano je da na temelju izvršene analize i prijedloga povjerenstva za sponzorstva, Ured Uprave izrađuje prijedlog za Upravu za odobravanje sponzorstva. Sukladno stavku 2. istog članka Pravilnika, odluku o sponzoriranju donosi Uprava.

Na zahtjev Povjerenstva, Hrvatski rukometni savez očitovao se dopisom, urbroj: 0108/08/2021 od 27. kolovoza 2021., u kojem se navodi da je dužnosnik Dragan Kovačević odlukom Skupštine održane 21. prosinca 2017. imenovan za člana Upravnog odbora Hrvatskog rukometnog saveza.

Člankom 4. stavkom 3. ZSSI/11-a propisano je da su poslovni subjekti u smislu tog Zakona i trgovačka društva. Člankom 4. stavkom 5. ZSSI/11-a propisano je da su povezane osobe u smislu odredbi ZSSI članovi obitelji dužnosnika iz članka 4. stavka 2. tog Zakona te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Sukladno članku 7. stavku 1. podstavku c) ZSSI/11-a dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 17. stavkom 1. ZSSI/11-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 5. ZSSI/11-a propisano je da su pravni poslovi, odnosno pravni akti koji su sklopljeni, odnosno doneseni protivno odredbama toga članka ništetni. Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

U odnosu na navod da Dragan Kovačević nije dužnosnik povodom obnašanja dužnosti predsjednika Uprave trgovačkog društva JANAF d.d., Povjerenstvo je izvršilo uvid u odredbe mjerodavnih propisa kojima je propisano što se smatra državnom imovinom.

Uvidom u podatke prvih 10 računa koje vodi Središnje klirinško depozitarno društvo d.d. s najvećom količinom vrijednosnog papira u trgovačkom društvu Jadranski naftovod d.d., utvrđeno je da 37,26% dionica drži Ministarstvo prostornog uređenja, graditeljstva i državne imovine/HZMO, 26,28% dionica drži Centar za restrukturiranje i prodaju (u daljnjem tekstu CERP), dok 14,97% dionica drži Ministarstvo prostornog uređenja, graditeljstva i državne imovine/Republika Hrvatska.

Člankom 3. stavkom 1. podstavkom 1. Zakona o upravljanju državnom imovinom („Narodne novine“ broj 52/18.), koji je na snazi od 14. lipnja 2018., propisano je da pojam državna imovina koji se koristi u tom Zakonu podrazumijeva dionice i udjele u trgovačkim društvima čiji je imatelj Republika Hrvatska, HZMO te Državna agencija za osiguranje štednih uloga i sanaciju banaka, ako ih je stekla u postupku sanacije i privatizacije banaka. Nadalje, člankom 22. istog Zakona propisano je kako je jedna od djelatnosti CERP-a upravljanje u svojstvu zakonskog zastupnika dionicama i udjelima, odnosno osnivačkim pravima, čiji je imatelj ili ovlaštenik Republika Hrvatska, ako se ta imovina odnosi na pravne osobe koje nisu od posebnog interesa za Republiku Hrvatsku.

S obzirom da je Zakonom o upravljanju državnom imovinom izričito propisano da se državnom imovinom podrazumijevaju dionice i udjele u trgovačkim društvima čiji imatelj je Republika Hrvatska i HZMO te da je Zakonom propisano kako je u nadležnosti CERP-a upravljanje u svojstvu zakonskog zastupnika dionicama i udjelima, odnosno osnivačkim pravima, čiji je imatelj ili ovlaštenik Republika Hrvatska, nedvojbeno je da udio od 37,26% dionica trgovačkog društva Jadranski naftovod d.d. koje Ministarstvo prostornog uređenja, graditeljstva i državne imovine drži za HZMO te 14,97% dionica koje isto Ministarstvo drži za Republiku Hrvatsku, kao i 26,28% dionica koje drži CERP, odnosno ukupno 78,51% dionica predstavlja državnu imovinu te je stoga trgovačko društvo JANAF d.d. nedvojbeno u većinskom državnom vlasništvu, a članovi Uprave toga društva smatraju se dužnosnicima u smislu ZSSI/11-a.

Nadalje, odredbama prethodnog Zakona o upravljanju i raspolaganju imovinom u vlasništvu Republike Hrvatske („Narodne novine“, broj 94/13. i 18/16.) također je u članku 3. stavku 1. bilo propisano da državnu imovinu čine, pored ostalog, dionice i poslovni udjeli u trgovačkim društvima čiji je imatelj Republika Hrvatska, dionice i poslovni udjeli u trgovačkim društvima čiji je imatelj HZMO, te dionice i poslovni udjeli u trgovačkim društvima čiji je imatelj Državna agencija za osiguranje štednih uloga i sanaciju banaka, a koje je stekla u postupku sanacije i privatizacije banaka.

Navedenim Zakonom ovlasti, obveze i načini upravljanja dionicama preneseni su s Agencije za upravljanje državnom imovinom (u daljnjem tekstu: AUDIO) na novoosnovanu ustanovu CERP, koja je sukladno članku 25. tog Zakona, izravni pravni slijednik AUDIO-a.

Stoga je JANAF d.d. nesporno trgovačko društvo u vlasništvu države, te da je predsjednik/član Uprave navedenog društva dužnosnik u smislu odredbi ZSSI/11-a.

U odnosu na poslovne odnose kupnje poklona za poslovne partnere društva nastale po računima od 10. prosinca 2018. na iznos od 24.175,00 kn, 12. prosinca 2019. na iznos od 24.750,00 kn i 8. travnja 2020. na iznos od 12.375,00 kn između društava Rašeljke i JANAF d.d, u razdoblju u kojem je dužnosnik Dragan Kovačević obnašao dužnost dužnost predsjednika Uprave trgovačkog društva JANAF d.d., iz očitovanja društva te priložene dokumentacije proizlazi da je administrativna tajnica Uprave upućivala pozive za dostavom ponuda, kao nositeljica posla, nakon čega je u tom svojstvu po zaprimanju ponuda te utvrđenim isporukama potvrđivala valjanost isporuke.

Dužnosnik je u podnesenom izvješću o imovinskom stanju da je vlasnik 5% udjela u trgovačkom društvu Rašeljke d.o.o., te se navedeno društvo temeljem ove okolnosti smatra s dužnosnikom interesno povezanom pravnom osobom.

U situaciji kada bi dužnosnik koristio ovlasti koje ima povodom obnašanja dužnosti dužnost predsjednika Uprave trgovačkog društva JANAF d.d. kako bi poslovno bilo angažirano trgovačko društvo u kojem ima 5% udjela u vlasništvu, radilo bi se o zlouporabi posebnih prava dužnosnika, odnosno o njihovom korištenju suprotnom svrsi zašto su mu ovlasti dodijeljene, jer je dužnosnik dužan donostiti odluke u javnom interesu bez utjecaja privatnih interesa.

Imajući u vidu da iz očitovanja i dokumentacije društva JANAF d.d. proizlazi da dužnosnik Dragan Kovačević nije koristio ovlasti predsjednika Uprave trgovačkog društva JANAF d.d. kako bi u razdoblju obnašanja navedene dužnosti nastao poslovni odnos s društvom Rašeljke d.o.o., već da je administrativna tajnica Uprave od istog društva tražila da se dostavi ponuda, nakon čega je po izdavanju računa i izvršenoj isporuci robe također potvrđivala valjanost isporuke, nije utvrđeno da bi došlo do povrede članka 7. stavka 1. podstavka c) ZSSI/11-a.

Međutim, kako je odredbom članka 17. stavka 1. ZSSI-a beziznimno zabranjeno stupanje u poslovni odnos trgovačkog društva u kojem dužnosnik ima 0,5% ili više udjela u svom vlasništvu s tijelom javne javne vlasti u kojem obnaša dužnost za vrijeme obnašanja dužnosti, nastankom ovih poslovnih odnosa između trgovačkog društva Jadranski naftovod d.d. i trgovačkog društva Rašeljke d.o.o., po računima od 10. prosinca 2018., 12. prosinca 2019. i 8. travnja 2020., došlo je do povrede navedene zakonske odredbe.

Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnih posla, odnosno pravnog akata, imajući u vidu odredbu članka 17. stavka 5. ZSSI/11-a prema kojoj su pravni poslovi i pravni akti koji su sklopljeni, odnosno doneseni protivno odredbama članka 17. ZSSI/11-a, ništetni.

Vezano za okolnost sponzoriranja Hrvatskog rukometnog saveza, dužnosnik je prema navodima očitovanja odlukom od 21. prosinca 2017. imenovan za člana Upravnog odbora ove sportske udruge, slijedom čega je ista s njim interesno povezana osoba, te bi se i ovdje radilo o korištenju ovlasti suprotno svrsi njihova propisivanja, ukoliko bi dužnosnik samostalno i diskrecijski odlučivao o dodjeli sredstava.

U navedenom razdoblju u kojem je obnašao dužnost predsjednika Uprave trgovačkog društva JANAF d.d. donesene su tri odluke, i to od 27. prosinca 2017., broj 512/2017 na iznos od 1.000.000,00 kn, od 14. siječnja 2019., broj 06/2019 na iznos od 750.000,00 kn, te 13. siječnja 2020., broj 05/2020 na iznos od 2.550.000,00 kn, kojima se određuje sklapanja ugovora o sponzorstvu s Hrvatskim rukometnim savezom

U svim navedenim odlukama utvrđuje se da su donesene od strane Uprave društva temeljem članka 26. Statuta tog trgovačkog društva i članka 23. stavka 2. Pravilnika o donacijama i sponzorstvima, kojim je propisano da odluku o sponzoriranju donosi Uprava povodom prijedloga Ureda Uprave, međutim, istima nije navedeno da bi bile donesene povodom bilo kakvog prijedloga, niti se navodi sastav Uprave, odnosno drugi članovi Uprave koji bi o tome eventualno odlučivali, kao niti datum i broj održavanja sjednice Uprave na kojoj bi odluke bile donesene.

Na navedenim se odlukama isključivo nalazi potpis dužnosnika Dragan Kovačevića, predsjednika Uprave trgovačkog društva Jadranski naftovod d.d., kao donositelja ovih odluka, pri čemu iz odobrenih iznosa proizlazi da je nakon stupanja na funkciju u Upravnom odboru Hrvatskog rukometnog saveza došlo do više nego dvostrukog povećanja odobrenih sponzorstava u 2020. u odnosu na 2017. i 2019.

Stoga je utvrđeno da je dužnosnik Dragan Kovačević samostalnim i diskrecijskim donošenjem odluka o sponzorstvu od 27. prosinca 2017. u iznosu od 1.000.000,00 kn, od 14. siječnja 2019. u iznosu od 750.000,00 kn te od 13. siječnja 2020. u iznosu od 2.550.000,00 kn počinio povredu članka 7. stavka 1. podstavka c) ZSSI/11-a.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. stavka 1. podstavka c) ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Odredbama ZSSI/11-a nije propisan rok u kojem je Povjerenstvo nakon prestanka obnašanja dužnosti iz članka 3. tog Zakona ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI/11-a, već su člankom 20. stavkom 3. ZSSI/11-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti.

Međutim, s obzirom da je u trenutku donošenja ove odluke proteklo više od dvanaest mjeseci od dana prestanka obnašanja dužnosti predsjednika Uprave trgovačkog društva JANAF d.d., te da dužnosnik ne obnaša neku drugu dužnost iz članka 3. ZSSI/11-a, Povjerenstvo smatra da, iako je utvrđena povreda navedenog Zakona, u konkretnom slučaju nije svrsishodno izricanje sankcije jer njezino izvršenje ne bi bilo moguće.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dragan Kovačević, osobnom dostavom
2. Podnositelj prijave, poštom
3. Objava na internetskoj stranici Povjerenstva
4. Pismohrana